Drukgroep waarsku oor verkiesingsgeweldFoto: Twitter “Ons is baie bekommerd oor gewelddadige betogings wat toeneem en die verkiesing wat al nader kom. Die koalisie sal tendense uitwys en druk op die regering en politieke partye plaas om gepas op te tree,” het Numfundo Mogapi, direkteur van die Sentrum vir die Studie van Geweld en Versoening (CSVR), gesê. Die Koalisie teen Geweld bestaan uit verskeie organisasies en word deur die CSVR en die Instituut vir Sekerheidstudie (ISS) bestuur. Lizette Lancaster, navorser by die ISS, het gesê munisipaliteite moet aansoeke om betogings te hou, ernstig opneem. “Die reg om te betoog word vervat in die Grondwet en moet respekteer word. Die Koalisie teen Geweld sal daarop fokus om die snellers wat veroorsaak dat betogings gewelddadig raak, te identifiseer. Die faktore wat verhoed dat geweld in die eerste plek uitbreek, is net so belangrik.” Volgens Municipal IQ het diensleweringsbetogings oor die afgelope paar jaar skerp toegeneem. Die organisasie het gesê daar was meer as 70 betogings in die eerste vier maande van 2016 en die meeste daarvan het in Gauteng voorgekom. “Die oorsaak van gewelddadige betogings in Suid-Afrika is ingewikkeld, maar dit beteken nie protesaksie moet ontmoedig word of dat gepaste optrede nie gebruik kan word om die impak van geweld in die weke wat voorlê, te verminder nie,” het Mogapi gesê. “Onderliggende kwessies soos sosio-ekonomiese uitsluiting, ongelykheid, armoede, werkloosheid en onopgeloste trauma oor ons verlede speel ŉ rol hierin.” Die koalisie het politieke partye versoek om die Verkiesingskommissie (OVK) se gedragskode te respekteer. “Kiesers moet politieke verteenwoordigers en hul onderskeie partye op ŉ vredeliewende wyse en deur die stembus verantwoordbaar hou.”